Deichmans hovedbibliotek på Hammersborg

**Deichmans hovedbibliotek på Hammersborg** var hovedbibliotek for Deichman bibliotek, folkebiblioteket i Oslo kommune, på Hammersborg i Oslo sentrum, like ved Regjeringskvartalet, Trefoldighetskirken og Svenska Margaretakyrkan. Bygget åpnet som hovedsamling og -utlån for Deichmanske bibliotek i 1933. Biblioteket ble stengt sist i 2019, og virksomheten ble flyttet til Deichman Bjørvika, som åpnet i 2020.  

I september 2020 ble bygningen solgt til Møller Eiendom. Møller Eiendom utvikler det historiske Deichmanske-bygget i Oslo til fotohuset Deich – Nordens største arena for fotografi. På 14.000 kvadratmeter samles fotomuseum, møteplasser og serveringssteder, alt med fotografi som ramme. Fotografiska Oslo blir en drivende kraft i huset, og vil tilby utstillinger, opplevelser og programmer. Deich får regjeringskvartalet og regjeringsparken som nærmeste nabo. Åpning er planlagt i 2028. Fotografiska etablerte seg først i Stockholm i 2010 som et museum for moderne fotografi og finnes per 2024 i New York, Berlin, Shanghai og Tallinn.

Inn på Deich flytter også Møllersamlingen  – en av Skandinavias største private samlinger av fotografi. Samlingen favner både norske og internasjonale fotografer, og representerer et bredt spekter av sjangre og teknikker. Møllersamlingen vil få en sentral plass i fotohuset Deich.

## Historie
Det Deichmanske Bibliothek ble opprettet med offentlig bokutlån til byens borgere allerede i 1785. 28. august 1933 åpnet Oslos hovedbibliotek i eget nybygg på Hammersborg. Bibliotekets hovedhus var tegnet i nyklassisistisk stil av arkitekten Nils Reiersen. Bak ble det reist en loggia (søylegang) mot Schandorffs plass og Krist kirkegård, som var starten på et byggetrinn mot nord som ikke ble noe av. Bygget, som er blitt kalt «trappehuset» på grunn av alle trappene, har adresse Arne Garborgs plass 4. 

I 2011 ble hovedbiblioteket, som lå inntil regjeringsbygningene i Oslo sentrum, skadet i terrorangrepet 22. juli. Deler av inngangspartiet måtte rives, og alle avdelinger i bygget var stengt for publikum i mer enn to måneder etter eksplosjonen.

Oslos offentlige bibliotek, som omfatter rundt 20 avdelinger i tillegg til hovedbiblioteket, skiftet navn fra Deichmanske biliotek til Deichman bibliotek i 2018. Det gamle hovedbiblioteket med søylefasaden på Hammersborg stengte dørene for godt rett før nyttår 2019. Fra våren 2020 fortsetter biblioteksvirksomheten med utvidet publikumstilbud i et nytt signalbygg ved Oslo havn i Bjørvika.


Deichman V.jpg|Det gamle hovedbibliotekets fasade mot vest. Foran biblioteksbygget på Hammersborghøyden sees Trefoldighetskirken, bak skimtes spiret på Svenska Margaretakyrkan.
K48-002 Deichmanske bibliotek, hovedutlånet (10265508123).jpg|Hovedutlånet ved Deichmanske bibliotek på Hammersborg, trolig på 1930-tallet. I 1932 dekorerte Axel Revold fondveggen i hovedhallen med fresken «Teknikk, vitenskap, diktning».
Deichmanske bibliotek, Teknisk avdeling 1948 (9575579946).jpg|«Teknisk avdeling» i det gamle hovedbiblioteket i 1948 
Etter eksplosjonen 22. juli 2011 03.jpg|Det ødelagte inngangspartiet på det gamle hovedbiblioteket etter bombeangrepet mot Regjeringskvartalet i 2011.
Fotohuset Deich sign in 2025.jpg|I 2024 fikk bygget navnet Deich og skal huse et fotomuseum.


## Referanser


## Eksterne lenker
*